**ΑΣΚΗΣΕΙΣ ΣΤΙΣ ΣΥΝΔΕΤΙΚΕΣ/ΔΙΑΡΘΡΩΤΙΚΕΣ ΛΕΞΕΙΣ**

**Α. α)** Να διαγράψετε όποια από τις παρακάτω συνδετικές/διαρθρωτικές λέξεις και φράσεις δε συνάδουν νοηματικά με τις υπόλοιπες λέξεις της κάθε ομάδας και **β)** να γράψετε τι φανερώνει η κάθε ομάδα.

**1.**Επειδή, διότι, εξαιτίας, γι΄ αυτόν τον λόγο, μιας και, όμως, αφού :

**2.**Ωστόσο, αλλά, ενώ, αν και, λόγου χάρη, αντίθετα:

**3.**Για παράδειγμα, λόγου χάρη, διότι:

**4.**Επίσης ,επιπλέον, επιπρόσθετα, παράλληλα, δηλαδή, ακόμα:

**5.**Επομένως, συνεπώς, λοιπόν, με αποτέλεσμα, επίσης, συμπερασματικά:

**Β.** *Τι δηλώνουν οι υπογραμμισμένες συνδετικές λέξεις;*

**Κείμενο 1ο**

**Ταξίδι χωρίς τέλος**

**Παρόλο** που σήμερα η Γη έχει το ίδιο μέγεθος που είχε όταν ο Ερατοσθένης υπολόγισε για πρώτη φορά την περιφέρειά της, **εν τούτοις** σ’ εμάς μοιάζει πάρα πολύ μικρή: μια γαλάζια μικρή σφαίρα χαμένη στο Διάστημα. **Γιατί** οι άμεσες τηλεπικοινωνιακές δυνατότητες, που μας δίνουν τα υπολογιστικά δίκτυα και οι δορυφορικές επικοινωνίες, έχουν μετατρέψει τον πλανήτη μας σ’ ένα παγκόσμιο χωριό. **Αλλά και πέρα απ’ όλα αυτά**, σήμερα τα σύγχρονα διαστημόπλοια του ανθρώπου διασχίζουν πλέον τον νέο ωκεανό του Διαστήματος, **ενώ** τα τροχιακά μας αστεροσκοπεία αποκαλύπτουν καθημερινά τα μυστικά του Σύμπαντος. Οι σύγχρονες διαστημικές εξερευνήσεις είναι μια απλή προέκταση της προαιώνιας αναζήτησης του ανθρώπου να κατανοήσει τη Φύση και να πραγματοποιήσει τα όνειρα και τις ελπίδες όλων όσων προηγήθηκαν πριν από μας [...] Είναι η μοίρα μας, και ίσως ο σκοπός μας, να αναπτυσσόμαστε και να προοδεύουμε, καθώς επιδιώκουμε να μάθουμε και να δώσουμε έννοια και σημασία στο σύμπαν, στο οποίο ανήκουμε, σε μια συνεχή προσπάθεια ερευνών. **Γι΄ αυτό άλλωστε** και ο σημερινός άνθρωπος, στην προσπάθειά του να κατανοήσει το Σύμπαν, δεν αντικρίζει εκεί έξω έναν εχθρικό και άδειο κόσμο. Βλέπει, **αντίθετα**, την υπόσχεση ενός πανέμορφου ταξιδιού προς την Ιθάκη των γνώσεων. Ενός Ταξιδιού χωρίς Τέλος.

(Δ. Σιμόπουλος – Π. Βαλαβάνης, Ταξίδι χωρίς Τέλος, εκδ. Ιδρύματος Ευγενίδου, Αθήνα 2005, απόσπασμα διασκευασμένο για τις ανάγκες της εξέτασης)

**Κείμενο 2ο**

Πολλές φορές η επιλογή επαγγέλματος είναι αποτέλεσμα μιας πολυσύνθετης, εξελικτικής διαδικασίας. **Παράλληλα**, η επιλογή επαγγέλματος –και η άσκησή του– έχει ιδιαίτερη σημασία στη ζωή ενός ατόμου. **Φυσικά**, υπάρχουν επαγγέλματα τα οποία δεν αμείβονται υλικά όσο θα έπρεπε ή θα επιθυμούσαμε, **όπως για παράδειγμα** τα επαγγέλματα τα σχετικά με την εκπαίδευση ή κάποιον άλλο επιστημονικό κλάδο. Μερικά από αυτά τα επαγγέλματα θεωρούνται και λειτουργήματα λόγω της μεγάλης σημασίας και συμβολής τους στην καλλιέργεια του πολιτισμού και στην ανάπτυξη της κοινωνίας. **Έτσι**, αν ρωτήσετε έναν ή μία εκπαιδευτικό ή έναν ή μία συγγραφέα για ποιον λόγο ασκεί αυτό το επάγγελμα, το οποίο δεν τον/την αμείβει όσο θα έπρεπε ή όσο θα ήθελε, συνήθως θα απαντήσει «γιατί μου αρέσει», «δεν μπορώ να φανταστώ τον εαυτό μου να κάνει κάτι άλλο», «με γεμίζει» ή «γιατί θέλω να προσφέρω κι εγώ κάτι στους ανθρώπους». **Επομένως**, κάποια επαγγέλματα έχουν το στοιχείο της ανιδιοτέλειας, επειδή για πολλά άτομα το ύψος των οικονομικών απολαβών δεν αποτελεί το κυρίαρχο κριτήριο επιλογής ενός επαγγέλματος.

**Κείμενο 3ο**

Ευτύχησα στη ζωή μου να δημιουργήσω ισχυρές φιλίες με πολλούς από τους συγγραφείς και καλλιτέχνες που εκδίδουμε και να μου έχουν αποτυπωθεί στη μνήμη πολλές στιγμές. **Για παράδειγμα**, το ταξίδι μου το 2011 στη νότια Γαλλία στο εξοχικό του Ίρβιν Γιάλομ. Το πρωί παίξαμε πινγκ – πονγκ και τον κέρδισα. Το ίδιο βράδυ ήρθε με σκεπτικό ύφος να μου προτείνει να παίξουμε μια παρτίδα σκάκι, όπου με ξεπέταξε σε λίγα δευτερόλεπτα, αφού οι γνώσεις του ήταν σε επίπεδα πρωταθλητισμού. Αυτό, **όμως**, σκιαγραφούσε την οικειότητα που είχαμε αναπτύξει αλλά και το ανταγωνιστικό του πνεύμα. Από τον Πάκο Ιγνάσιο Τάιμπο II θυμάμαι **καταρχάς**ότι έχω «συνάψει» το καλύτερο συμβόλαιο μαζί του, όταν πίνοντας αυτός μια κόκα κόλα κι εγώ μια μπίρα σε ξενοδοχείο της Αθήνας μού πρότεινε να αναλάβω όλα τα μυθοπλαστικά του έργα στην Ελλάδα με αντίτιμο ένα ευρώ. **Επίσης**, ήθελε πάντα να του δίνουμε όλα τα χρήματα σε μετρητά και όχι να κάνουμε κατάθεση στην τράπεζα. Μια φορά, **μάλιστα**, που είχε έρθει στην Ελλάδα του δώσαμε ένα σεβαστό ποσό. Μου είχε κάνει εντύπωση ότι όταν τα πήρε, τα τύλιξε με λαστιχάκι και τα έκανε μασούρι. Στο εσωτερικό του δερμάτινου μπουφάν είχε διάφορα παρόμοια ποσά που είχε λάβει από τους εκδοτικούς οίκους άλλων χωρών. Δεν εμπιστευόταν τις μεξικάνικες τράπεζες. Είναι σαν να βγαίνει από τον κόσμο των βιβλίων του.